
Referat af ordinært virksomhedsmøde i DanPilot den 18. april 2024 


Den 18. april 2024 blev der afholdt ordinært virksomhedsmøde i DanPilot (CVR nr. 30071735), hos 
Danske Rederier, Amaliegade 33, 1256 København K. 


Virksomhedsmødet blev afholdt som et delvist elektronisk møde. 
Den danske stat var repræsenteret af Erhvervsministeriet v/departementschef Michael Dithmer. 


Til stede var endvidere bestyrelsesformand Søren Jespersen, næstformand Marianne Granhøj samt 
bestyrelsesmedlemmerne Ole Philipsen og Peter Nordahl Thomsen. 


Fra Rigsrevisionen deltog Jeppe Hvidberg. 
Fra Deloitte deltog Lars Hillebrand og Thomas Holm Christensen. 


Fra DanPilot deltog administrerende direktør Erik Merkes Nielsen og sekretariatschef Michael 
Rasmussen. 


Endelig deltog administrationsdirektør Carsten Kjær Joensen og specialkonsulent Johanne Leth 
Sønnichsen fra Erhvervsministeriet samt advokat Peter Hedegaard Madsen fra advokatfirmaet Poul 
Schmith. 


Virksomhedsmødet var åbent for pressen. 
0000000 


Der forelå følgende dagsorden: 


Udpegning af dirigent. 

Bestyrelsens mundtlige beretning om DanPilots virksomhed i det forløbne år. 

Forelæggelse af årsrapport med revisionspåtegning til godkendelse. 

Beslutning om anvendelse af overskud eller dækning af underskud i henhold til den godkendte 
årsrapport, herunder fastsættelse af eventuelt udbytte. 


Er AROS 


5. Bestyrelsens orientering om forventede tiltag af politisk eller økonomisk interesse i det kom- 
mende år samt en orientering om bestyrelsens forventninger til resultaterne for de kommende år. 

6. Eventuelle forslag fra erhvervsministeren eller bestyrelsen. 

7. Valg af medlemmer til bestyrelsen, herunder formand og næstformand, samt orientering om 
bestyrelseskandidaters erhvervsmæssige baggrund og ledelseshverv i danske og udenlandske 
virksomheder. 

8. Valg af statsautoriseret revisor. 

9. Eventuelt. 

Ad1 Valg af dirigent 
Til dirigent valgtes advokat Peter Hedegaard Madsen. 


Dirigenten takkede for hvervet og konstaterede, at virksomhedsmødet var lovligt indkaldt, at dags- 
ordenen var i overensstemmelse med vedtægten, og at virksomhedsmødet var beslutningsdygtigt. 


Dirigenten bemærkede, at det grundet branden på Børsen havde været nødvendigt at flytte den fysi- 
ske lokation for virksomhedsmødet til Danske Rederiers lokaler. DanPilot havde adviseret om den- 
ne flytning via virk.dk. 


Ad 2 Bestyrelsens mundtlige beretning om DanPilots virksomhed i det forløbne år. 


Formanden aflagde beretning om DanPilots virksomhed i det forløbne år og bemærkede i den for- 
bindelse navnlig følgende: 


DanPilot var i 2023 som i 2022 præget af en høj efterspørgsel på DanPilots ydelser. Som det også 
var tilfældet i 2022, var dette forårsaget af den geopolitiske situation, der medfører flere skibe og 
længere lodsninger, end vi har set i de foregående år. Samlet øgede DanPilot sin omsætning og sej- 
lede sømil med 7 % i forhold til 2022, hvortil det bemærkes, at 2022 havde en stigning på 26 % i 
forhold til 2021. Der var altså tale om et reelt niveauskifte på ganske kort tid. 


Den øgede aktivitet medførte, at DanPilots historisk store rekruttering af nye medarbejdere, som 
blev påbegyndt i 2022, fortsatte for at imødegå efterspørgslen samt sikring af forsyningspligten. I 
alt er der de seneste 2 år rekrutteret 44 nye lodser — målt i FTE svarer det til en stigning på 23 % 
siden udgangen af 2021 — som er blevet uddannet og trænet til at løfte den uhyre vigtige samfunds- 
opgave med at sikre sejladssikkerheden og havmiljøet i de danske farvande. Rekrutteringen vil for- 
sætte i indeværende år, hvor flere nye hold af både lodser og lodsaspiranter forventes ansat for at 
imødegå det fortsat høje aktivitetsniveau. 


DanPilot har trods betydelige investeringer i nye medarbejdere leveret et tilfredsstillende økono- 
misk resultat. Dette kan i høj grad tilskrives medarbejdernes høje dedikation samt de gode kundere- 
lationer, som DanPilot har udviklet igennem mange år. 


Netop kunderelationer vægter DanPilot højt og til trods for den pludselige og uventede store æn- 
dring i efterspørgslen, som startede i 2022, der periodevist har betydet udfordringer med at levere 
enkelte lodstjenester uden forsinkelse, viser den årlige kundeundersøgelse fortsat et meget højt ni- 
veau af kundetilfredshed. 


DanPilot forsatte i 2023 det intensive arbejde med at digitalisere fremtidens lodsydelse via innova- 
tionsprojekterne Navigational Control Center og Drone projektet i VesCo. 

Dette arbejde er strategisk vigtigt for DanPilot, og det vil på den længere bane betyde markante 
forbedringer af virksomhedens miljøpåvirkning, effektivitet og arbejdsmiljø. Ligeledes vil projek- 
terne tilbyde attraktive og omkostningseffektive produkter til vores eksisterende og nye kunder. 


Det er DanPilots overbevisning, at det vil motivere endnu flere rederier til at anvende lodsydelse og 
derigennem sikre en endnu højere sejladssikkerhed i danske farvande. 


Et vigtigt fokusområde i 2023 har været på medarbejdernes fysiske rammer, og det opretholdes 
fremadrettet. DanPilot overtog den 1. juni 2023 nye lokaler i Svendborg Maritime Erhvervspark, 
der er beliggende lige ved siden af de øvrige lokale maritime virksomheder og aktører, her i blandt 
den maritime uddannelsesinstitution SIMAC. DanPilot vil med denne lokation drage nytte af de 
fælles synergier, der styrkes i byens maritime klynge. 


Der har ligeledes været fokus på lodsstationer rundt om i hele landet. Nye lodsstationer blev indviet 
i Fredericia og Gabet (ved Odense Fjord) — og i indeværende år bliver der allerede arbejdet intensivt 
på at opdatere de fysiske rammer i både Grenå og Dragør. 


Departementschef Michael Dithmer takkede for beretningen, og han konstaterede, at virksomheden 
havde udført et godt stykke arbejde i 2023, hvor man havde håndteret udfordringen med stigende 
efterspørgsel på god vis. Han spurgte i den forbindelse ind til stigningen i antallet af lodsninger i det 
danske farvand, herunder hvilke slags fartøjer, der begrundede den øgede efterspørgsel. 


Erik Merkes Nielsen svarede, at den øgede efterspørgsel af både ind- og udgående trafik fordelte sig 
på mange slags fartøjer med registreret hjemsted i mange forskellige lande. Man var fra virksomhe- 
dens side opmærksom på forholdet til Rusland og fartøjernes karakter, og DanPilot foretog sig i den 
forbindelse de fornødne foranstaltninger. 


Ad 3 Forelæggelse af årsrapport med revisionspåtegning til godkendelse 


Årsrapporten var fremsendt til deltagerne i virksomhedsmødet forud herfor, og såvel ledelsen som 
revisionen havde godkendt den opdaterede årsrapport, der forelå med revisionspåtegning til virk- 
somhedsmødets godkendelse. 


Erik Merkes Nielsen oplyste, at DanPilots omsætning i 2023 fortsat var påvirket af et højt aktivi- 
tetsniveau, som steg yderligere ift. det tidligere rekordår 2022. Den betydelige efterspørgsel med- 
førte, at omsætningen for hele 2023 steg med yderligere 7 % i forhold til 2022. Omsætningen for 
2023 udgjorde 543,6 mio. kr., mod en omsætning på 508,7 mio. kr. i 2022. 


DanPilot leverede for 2023 et EBITDA på 17,6 mio. kr., og dermed en tilbagegang fra sidste års 
ekstraordinære resultater hvor EBITDA var på 38,4 mio. kr. 

Resultatet før skat udgjorde 4,2 mio. kr. mod 18,1 mio. kr. for 2022, der dog også var ekstraordi- 
nært. 


Egenkapitalen var i årets løb blevet øget med 1,9 mio. kr. i forhold til 2022 og udgjorde 155,9 mio. 
kr. ved udgangen af 2023. 


I relation til fordelingen på segmenter bemærkede han, at omsætningen fordelte sig med 67 % på 
transitsegmentet, 28 % på havnesegmentet og 5 % på servicesegmentet. 


Overordnet er resultat sammensat af aktiviteterne i de forskellige segmenter, henholdsvis transit-, 
havne- og servicesegment, hvor det fremgår, at havnesegmentet fortsat er tabsgivende — men dog i 
mindre grad end forrige år, mens overskuddet i transitten var på et lavere niveau end 2022 — hvilket 
er på baggrund af den takstnedsættelse på 3 % som DanPilot gennemførte med virkning fra den 1. 
januar 2023. 


Antallet af lodsninger foretaget af DanPilot er samlet set øget i forhold til 2022. 


I transitsegmentet har der været en stigning på 1005 lodsninger svarende til en stigning på 11 %. 
Stigningen er markant i forhold til året før, hvilket skyldes et stærkt kundeengagement og en gene- 
rel øget markedsaktivitet. I tillæg er der leveret flere længere lodsninger i transitsegmentet. 


I havnesegmentet var der en mindre tilbagegang på 554 lodsninger svarende til et fald på 4 %. 


Servicesegmentet har i 2023 oplevet en aktivitetsstigning, der er drevet af krydstogtsegmentet i 
Grønland. 


Erik Merkes Nielsen bemærkede, at der i årsrapporten henvises til DanPilots ESG-rapport 2023, der 
er DanPilots første. DanPilots kerneopgave er at sikre havmiljøet og sejladssikkerheden — og det 
mener vi, er en vigtig samfundsopgave. 


DanPilot har i ESG-rapporten 2023 fremhævet vigtige elementer af, hvordan DanPilot har arbejdet 
med virksomhedens rekruttering og fagligheden hos særligt nye lodser. Ligeledes har rapporten et 
stort fokus på virksomhedens miljøpåvirkning og at nedbringe denne påvirkning både på kortere 
sigt med bl.a. udskiftning af alle stationsbiler til el og på længere sigt med fokus på Remote Pilo- 
ting. 


Erik Merkes fremhævede afslutningsvis det meget konstruktive samarbejde med begge revisorer. 


Årsregnskabet blev på denne baggrund godkendt af departementschef Michael Dithmer. 

Ad 4 Beslutning om anvendelse af overskud eller dækning af underskud i henhold til 
den godkendte årsrapport, herunder fastsættelse af eventuelt udbytte 


Bestyrelsen havde indstillet, at årets resultat blev fremført til næste regnskabsår i overensstemmelse 
med det i årsrapporten anførte. 


Indstillingen blev godkendt af departementschef Michael Dithmer. 


AdS Bestyrelsens orientering om forventede tiltag af politisk eller økonomisk interesse 
i det kommende år samt en orientering om bestyrelsens forventninger til resulta- 
terne for de kommende år 


Formanden bemærkede, at bestyrelsen havde 2 overordnede fokusområder for 2024: 


For det første: Digitalisering, hvor DanPilot fortsat ønsker at sætte mere fart på arbejdet med at mo- 
dernisere lodsydelsen. Der er fuldt fokus på både Remote Piloting og Dronelodsning. For Remote 
Piloting er der en testbekendtgørelse på vej fra Søfartsstyrelsen, som muliggør test af Remote Pilo- 
ting uden lods ombord på skibet. Der er tale om en vigtig milepæl i arbejdet med at gøre fjernlods- 
ning til et kommende kommercielt produkt. For Dronelodsninger, har DanPilot igangsat omfattende 
test med nyindkøbte droner, som foregår i Esbjerg. 


Bestyrelsen har desuden fokus på at effektivisere virksomheden gennem udnyttelse af digitale mu- 
ligheder for øget brug af data i hele driften af virksomheden. 


Bestyrelsen har allerede i slutningen af 2023 vedtaget en digital handlingsplan, som forventes at 
udvikle virksomheden i forhold til effektivitet og styrkelse af konkurrenceevnen samt kundeople- 
velsen. 


For det andet: Som følge af den store aktivitet og en høj gennemsnitsalder i organisationen, særligt 
for lodser, har bestyrelsen sat fokus på rekruttering, medarbejdertrivsel og kompetenceudvikling i 
DanPilot. Bestyrelsen har et stort ønske om at skabe en diversitet i medarbejdersammensætningen, 
hvilket også sker gennem et betydeligt samarbejde med aktører i den maritime sektor og særligt de 
maritime uddannelsesinstitutioner, hvor fremtidens arbejdskraft skal sikres. 


Om forventningerne til 2024 bemærkede formanden, at DanPilot forventer en fortsat høj aktivitet i 
2024 med fortsat fokus på den omstilling af virksomheden, der har været arbejdet på gennem de 
seneste år. 

Den geopolitiske uro og tilhørende globale udfordringer gør det svært at forudsige, hvordan skibs- 
trafikken påvirkes i 2024. Dette til trods forventer DanPilot et positivt koncernresultat for 2024 i 
størrelsesorden 1-4 mio. kr. 


Departementschef Michael Dithmer tog orienteringen til efterretning og bemærkede, at indsatsom- 
råderne i forhold til digitalisering og fjernlodsning var vigtige tiltag, hvor det var nødvendigt at prø- 
ve sig frem og gøre sig nogle erfaringer. Som ejer værdsatte Erhvervsministeriet indsatsen og til- 
kendegav fuld opbakning til indsatsområderne. 


Ad 6 Eventuelle forslag fra erhvervsministeren eller bestyrelsen 
Der forelå ikke noget til behandling. 


Ad7 Valg af medlemmer til bestyrelsen, herunder formand og næstformand, samt 
orientering om bestyrelseskandidaters erhvervsmæssige baggrund og ledelses- 
hverv i danske og udenlandske virksomheder 


Departementschef Michael Dithmer oplyste, at der endnu ikke var truffet beslutning om udpegning 
af en ny bestyrelse, og at den siddende bestyrelse derfor blev midlertidigt forlænget frem til den 1. 
juni 2024. Der vil inden udløbet af perioden blive indkaldt til et ekstraordinært virksomhedsmøde 
med henblik på beslutning om udpegning af nye bestyrelsesmedlemmer. 


Ad 8 Valg af statsautoriseret revisor 

Bestyrelsen havde indstillet, at Deloitte Statsautoriseret Revisionspartnerselskab blev valgt som 
virksomhedens statsautoriserede revisor, idet Deloitte samtidig havde tilkendegivet at ville påtage 
sig hvervet. 

Departementschef Michael Dithmer tiltrådte indstillingen. 

Ad9 Eventuelt 

Formanden takkede afslutningsvis alle for deltagelse i virksomhedsmødet, han takkede Erhvervs- 
ministeriet for det gode samarbejde, og derefter rettede han en stor tak til alle medarbejderne i Dan- 
Pilot for indsatsen i det forgangne år. 

Departementschef Michael Dithmer takkede bestyrelse og revision for indsatsen og samarbejdet i 


det forgangne år, og han noterede sig, at DanPilot havde bidraget konstruktivt til opfølgningen på 
Rigsrevisionens beretning om lodsning i danske farvande. 

Dirigenten konstaterede herefter, at alle punkter på dagsordenen var udtømt. Herefter blev virksom- 
hedsmødet hævet. 


Som dirigent: 


København, den 30. april 2024 


Peter Hedegaard Madsen 
Advokat 


